《自鄂渚至夔府途中记所见一百十韵》
宋代·王十朋

流火郡离饶，悠悠驿路迢。黄华舟解鄂，渺渺大江遥。

肩弛鄱人檐，身随楚客桡。东瓯乡梦远，南浦别魂销。

不过汉阳垒，犹劳郡守轺。远山看八字，古国避三苗。

别水由通济，羁帆渡泬漻。方随鸥浩荡，俄值雨飘飖。

夹岸华疑雪，舂天浪似潮。枝栖并乌鹊，苕宿伴鹪鹩。

旅思凭诗遣，愁肠赖酒浇。无鱼不弹铗，忘味若闻韶。

孺子沧浪曲，渔人欸乃谣。逃虚音可喜，得隽语同嚣。

秋老江经夏，湖平境过宵。夜鸣疑有虎，昏吠喜闻獢。

遗俗怀吴主，荒祠类楚昭。巨鳞烹缩项，白粲籴长腰。

茅舍橘初熟，江村枫未凋。柳枝犹楚楚，竹泪尚思姚。

雨后禾收晚，霜前麦见荞。风清玉沙界，月吐紫微霄。

一瓣香闻佛，千龄寿祝尧。沱潜终共道，江汉讫同朝。

渡口听鸡唱，洲边记鹭翘。地名思故里，诗句忆同僚。

塔子瞻山色，天门认斗杓。航便河广苇，风顺若邪樵。

石首欣相问，刘郎似见招。双帆方快意，五两忽狂飙。

谁弄黄昏笛，如闻赤壁箫。孤烟为藕市，一叶是渔舠。

江水澄泥煮，芦薪带湿烧。梦回惊枕撼，晓起觉风调。

蔬撷才盈握，鱼𦢩莫计艘。横波沉密网，巨浪脱高跳。

红想乡醪滑，黄看野菊娇。左公城穴兔，油口树喑蜩。

水是蛟龙地，桑馀羽葆条。竹由忠悯插，木自洞庭漂。

大士精蓝壮，将军画像骁。江空无战舰，水落有乘橇。

促织虫知备，淘河鸟受徭。风高鸣过雁，天阔戾飞雕。

云梦封疆远，荆衡气象辽。建都曾王楚，为郡自平萧。

息壤那容盗，章台可戒骄。韩诗誇府大，汉史志民僄。

燕集堂开杞，笙歌乐舞逍。楼登一日暇，赋就百忧消。

落帽观成阻，游山兴谩飘。书随鳞出峡，诗附翼还鄡。

离岸忽鸣橹，满艘仍竖幖。栖窗回蜥蜴，扑面集蟏蛸。

沙市人家远，方城草色葽。食梨苏肺渴，啜茗愈头痟。

覆屋曾非瓦，名村浪有窑。枝江县罗国，凫舄飏王乔。

百里环洲渚，千家在苇苕。津卿谁复禦，松邑已非侨。

汉景馀清爽，临江尚庙祧。转滩惊见石，挽繂眩飞苕。

澎湃声如击，玲珑状似雕。松楸悲相冢，香火静僧寮。

转盼宜都过，横云楚塞峤。虎牙端欲噬，铜柱为谁标。

月向夷陵看，杯思太白邀。文忠遗劲节，精采凛生绡。

岩白形如鹞，鱼黄状类𧌁。邦人祀神禹，郭璞当皋陶。

舟退风飞鹢，生浮旅泛薸。鲤溪穿荦确，牛峡隔岧峣。

孝起姜村感，音传进足趫。山家收芋栗，土物贡姜椒。

涧水何曾歇，桃花未肯夭。覆盆鸣鹿友，绝壁聚狐妖。

野媪头缠白，行人背负镣。回看一州峡，下视众山么。

障日峰衔豆，钻天石碍轿。道逢怀刺祢，卧听诵书鼌。

被冷公孙布，裘寒季子貂。犹堪耐冰雪，未暇忆炎歊。

倦上九盘岭，重观三峡桥。好峰名佛顶，欲画少僧繇。

照黑纷持火，愁荒猛击刀。流虹瞻魏阙，瑞白庆清朝。

国寿绵箕翼，皇图奕诵钊。欢声形戴白，环视舞垂髫。

避涉忧如马，观形怯类猫。眼经巫峡险，心过秭归焦。

熊绎山城古，灵均庙貌憔。离情随梗断，乡思为梅撩。

境始临夔府，魂频梦象箾。轻生甘叱驭，爱物戒扬镳。

帅阃分诚滥，州麾把更侥。拜恩罗吏卒，列炬散鸢鸮。

野渡水清浅，孤舟人寂寥。影防沙有蜮，音骇昼闻枭。

圣洞云深锁，天池浪不摇。林梢鸣烈烈，峰顶洒瀌瀌。

快睹天披雾，愁听夜滴蕉。阳台开爱日，阴气廓玄枵。

六六盘初过，三三界已超。生朝念弧失，旅食分箪瓢。

遐想赋风玉，敬瞻行雨瑶。过关宁有鬼，及郭免逢魈。

访古寻诗史，观风入郡谯。路难端可畏，形役尚奚劳。

行也知谁使，官乎我亦聊。欲赓刘与杜，辞鄙甚篘荛。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。